Der skal bygges 50 nye boliger til de udenlandske arbejdstagere ved Ruths Hotel.

På Ruths Hotel har de i løbet af de seneste år oplevet større interesse fra udenlandske jobsøgere. Hotellet bruger udenlandsk arbejdskraft til mange af stillingerne. Kokke, bagere, servicemedarbejdere og rengøringspersonale udgøres blandt andet af udenlandske ansatte. - Tidligere har det ikke været som nu. Det kan jeg se på det antal ansøgninger, som vi får ind. Vi får flere ind, siger Tom Boye, der er administrerende direktør hos Ruths Hotel. Og det er ikke kun i Skagen, at der kommer flere udenlandske jobsøgere. Nye tal fra Danmarks Statistik viser, at der sidste år indvandrede 31.600 personer til Danmark for at arbejde. Det er det højeste niveau i statistikkens levetid, der har eksisteret siden 1997. Vigtigheden er stor På Ruths Hotel er de afhængige af den udenlandske arbejdskraft. I alt har hotellet 70-75 fuldtidsansættelser samt 40 sæsonansatte om sommeren. - Uden udenlandsk arbejdskraft bliver vi mere og mere udfordrede fremadrettet i forhold til at skaffe arbejdskraft. Det er der ingen tvivl om, siger Tom Boye. Han har ikke tal på, hvor stor en del af arbejdsstyrken på hotellet, der er udenlandsk. - I dag får vi mere arbejdskraft fra den østlige del af Europa. De, der før rejste til Dubai, er blevet mere bevidste om, at Europa mangler arbejdskraft. Derfor kommer der en større søgning, siger Tom Boye. Den udenlandske arbejdskraft kom sidste år primært fra Rumænien og Polen. 6.000 rumænske statsborgere og 3.700 polske statsborgere kom til Danmark for at arbejde. Ifølge Tore Stramer, der er cheføkonom hos Dansk Erhverv, er den udenlandske arbejdskraft vigtig for helheden i dansk økonomi. - Det er en stor succeshistorie, der i den grad har sikret vækst og stabilitet i dansk økonomi i perioden efter coronapandemien. Den store tilstrømning af udenlandsk arbejdskraft har holdt en truende overophedning for døren og sikret en stabil høj vækst i dansk økonomi, siger han. Nye lokke-boliger på tegnebrættet Arbejdsløsheden i Danmark er lav og ligger på 2,8 procent, så der er kamp om arbejdskraften fra udlandet. Derfor har Ruths Hotel nye investeringer på tegnebrættet. Der skal laves et større lejlighedskompleks til de ansatte, som skal lokke de potentielle medarbejdere til Skagen. - Formålet med personaleboligerne er, at hvis vi ikke evner at tilbyde overnatningsmuligheder, så kan vi ikke tiltrække arbejdskraft til Skagen, siger han. Boligerne skal bygges på en 5000 kvadratmeter stor grund, hvor 1500 kvadratmeter skal omdannes til boliger for omkring 50 ansatte. - Ikke alle er økonomisk stærke nok til at erhverve sig en bolig, så som en del af ansættelsen kan vi tilbyde det, siger Tom Boye. Lige nu har Ruths Hotel to parcelhuse og lejligheder til at huse medarbejdere, men om godt et år er det forhåbentligt blevet opgraderet. - Det er et spørgsmål om, hvor hurtigt byggetilladelserne kommer igennem, men vi håber, det står klar i sommeren 2024.